Karin Liltorp (ALT), 2025-11-20:
Tak for ordet.
Det er vist ikke nogen hemmelighed, at jeg sad i et andet parti, dengang den her beskæftigelsesreform blev født.
Jeg var medlem af et regeringsparti.
Jeg sad som beskæftigelsesordfører for Moderaterne, og jeg var mildest taget begejstret, da vi begyndte at snakke om, at nu skulle beskæftigelsesområdet simpelt hen revolutioneres, og at nu skulle vi gøre noget helt nyt.
Altså, jeg tænker, at den vigtigste opgave, vi har her i samfundet, er at gøre noget ved de her 20 pct. af befolkningen, vi har efterladt på sidelinjen, dem, der ikke kan opfylde kravet om 37 timers arbejdsuge, og så tænkte jeg, at nu har vi endelig chancen; nu gør vi noget, og nu får vi dem med ind; vi har alt, der skal til.
Så kom ekspertgruppens anbefalinger til den nye beskæftigelsesreform, og jeg syntes, der var masser af gode ting i de der anbefalinger, og så kan jeg også ligesom forebygge Moderaternes ordførers spørgsmål: Der var masser af gode ting.
Jeg tror, ingen herinde i salen vil sige, at det er virkelig dejligt, at vi spilder tiden på ingenting.
Der var rigtig meget godt i den, og der vil jeg gerne have taget til referat, at ekspertgruppen ikke anbefalede, at man skulle spare massivt på dem, der var længst fra arbejdsmarkedet.
Det var en politisk beslutning, og det var ligesom det, der gjorde udslaget for mig.
Det var selv samme reform her, der fik mig til at sige, at det kan jeg simpelt hen ikke stå på mål for: Vi gør det endnu sværere at tilhøre en udsat gruppe i Danmark, og det bliver ikke på min vagt.
Jeg tror, at jeg nok fik smækket hårdt med døren der, men det er, fordi den her sag er så ekstremt vigtig for mig.
For selv om der er masser af gode ting i det her lovforslag, synes jeg på ingen måde, vi kommer frem til, at vi hjælper med at få de her 20 pct. ind på arbejdsmarkedet igen.
Jeg kan slet ikke se, at vi arbejder i den rigtige retning, og snak om frisættelse og værdighed giver ingen mening, når man fyrer medarbejderne og sparer milliarder på de indsatser, som skulle have fået dem med.
Det giver simpelt hen ingen mening.
Jeg sidder sammen med de her socioøkonomiske virksomheder og frivillige foreninger, som alle sammen har til formål at få folk i udsatte positioner ind på arbejdsmarkedet, og de gør det så godt.
De har vist igen og igen, at det kan de godt.
Det er forskellige grupper.
Det kan være folk med autisme, og det kan være nogen, der af andre grunde kun kan arbejde deltid, fordi de har en hjerneskade osv.
Det kræver bare, at vi skal forstå, at alle ikke kan arbejde 37 timer om ugen, og at vi skal støtte fuldt op om de initiativer, der er derude.
Lige nu ser vi konsekvenserne af det.
Det er de her tilbud, der bliver valgt fra.
Man begynder på det ude i kommunerne.
Fordi man skal spare så store beløb, starter man med dem, og det er jo forståeligt fra kommunens side.
Det er altså lidt lettere at fyre den her socioøkonomiske virksomhed.
Jeg kan nævne Huset Venture, Actura Element, Topvirk, KLAR TIL START og Fonden Bindeleddet.
Vi går i den helt, helt forkerte retning, og derfor er det afgørende for mig, at vi får sat en stopper for den her del af reformen.
Til alt, hvad der handler om forenkling, vil jeg sige: Kom med det, det er super, det er virkelig godt.
Men når alle socialrådgivere også advarer om, at det her får flere ud mod kanten, bliver vi simpelt hen nødt til at lytte i stedet for at stå her og rose os af, at nu skærer vi lidt ned i nogle regler, vi selv har skabt.
Det er bare ikke godt nok.
Jeg synes, målet skulle være klart: Mange flere skal med i arbejdsfællesskaberne.
Vi kan gøre det, hvis vi vil.
Det burde ikke engang være så svært endda.
Men vi gør det ikke, og det har jeg virkelig, virkelig svært ved at stå på mål for.
Vi kommer også til at stille ændringsforslag.
Vi kommer med gode forslag til, hvordan vi f.eks. kan få flyttet nogle af de mange penge, der er her, over til f.eks. de her socioøkonomiske virksomheder, så vi undgår katastrofen.
For sandheden er også, at selv om vi rydder op, er der stadig væk 15 mia. kr., der i høj grad bliver brugt på kontrol af de stærke ledige, og der tror jeg nok, vi i Alternativet turde at være meget mere modige og tage mange flere af de penge og sige, at der simpelt hen ikke er nogen grund til at piske en nyuddannet ingeniør, for at han eller hun får arbejde 2 uger eller 1 måned før.
Det giver igen heller ikke mening.
Den blev ikke skabt på, at vi skulle lave en masse regler for dem, der kan og vil selv.
Vi er i hvert fald helt klar til at arbejde på en beskæftigelsesreform nummer to, og vi håber, vi bliver indkaldt til nogle forhandlinger, når den engang kommer, for vi har masser af gode idéer.
Tak for ordet.